b"\n_START_ARTICLE_\nUSAs nasjonale filmregister\n_START_PARAGRAPH_\nUSAs nasjonale filmregister (eller National Film Registry) er et amerikansk register over filmer som ansees for \xc3\xa5 v\xc3\xa6re \xc2\xabav kulturell, historisk eller estetisk betydning\xc2\xbb og som USAs Library of Congress derfor har definert som bevaringsverdige. National Film Registry stadfester p\xc3\xa5 sine hjemmesider at filmene det er tale om ikke er k\xc3\xa5ret som de \xc2\xabbeste\xc2\xbb amerikanske filmene gjennom tidene, men innlemmes i registeret fordi de avspeiler amerikansk kultur og levesett, og derfor er av varig betydning for USA som nasjon.\n_START_SECTION_\nForvaltningsorgan\n_START_PARAGRAPH_\nFilmregisteret forvaltes av det statlige organet National Film Preservation Board, som ble opprettet av den amerikanske Kongressen da Kongressen i 1988 vedtok loven \xc2\xabNational Film Preservation Act\xc2\xbb. Kongressen har senere vedtatt flere lovendringer._NEWLINE_National Film Preservation Board er underlagt Library of Congress.\n_START_SECTION_\nUtvelgelse av filmer\n_START_PARAGRAPH_\nHvert \xc3\xa5r velges det ut 25 filmer som innlemmes i National Film Registry. Det er Library of Congress' direkt\xc3\xb8r som har den \xc3\xb8verste beslutningsmyndighet i denne utvelgelsen, men alle innbyggere i USA kan nominere filmer for oppf\xc3\xb8ring i registeret. Hver innbygger kan nominere hele 50 filmer pr. \xc3\xa5r."